Predkladacia správa

Grant japonskej vlády poskytnutý Slovenskej republike Medzinárodnou bankou pre obnovu a rozvoj („Svetovou bankou“) je určený na pomoc pri príprave Projektu modernizácie systému zdravotníctva, ktorého hlavným cieľom je modernizácia oblasti primárnej a sekundárnej zdravotnej starostlivosti, zdravotného poistenia a financovania zdravotníctva.

Správu o stave riešenia projektu modernizácie rezortu zdravotníctva, výsledkoch riešenia a spôsobe použitia prostriedkov grantu č. TF026121 predkladám na základe uznesenia Vlády Slovenskej republiky č. 871 zo dňa 19. septembra 2001, bodu C.1. 

Správu o stave riešenia projektu, výsledky riešenia a spôsob použitia prostriedkov grantu k 1. januáru 2001 a k 31. júlu 2001 som predložil v októbri 2001. 

Nakoľko grantová zmluva bola predĺžená z pôvodného termínu 31. decembra. 2001 do 30. júna 2002, predkladaná správa opisuje stav riešenia projektu, výsledky projektu a spôsob použitia prostriedkov grantu k 31. decembru 2001, zároveň však nejde o správu po ukončení grantu, keďže tento stav ešte nenastal.   

Avšak napriek tomu, že realizácia grantu ešte nebola ukončená, ministerstvo zdravotníctva na základe predbežných výsledkov riešenia prípravných projektov dosiahlo hlavný účel grantu vypracovaním koncepčného zámeru Projektu modernizácie systému zdravotníctva, ktorý bude po ukončení medzirezortného pripomienkového konania ako hlavný realizačný záver riešenia grantu predložený na rokovanie vlády. 

Materiál neprešiel medzirezortným pripomienkovým konaním, ktoré sa nevyžaduje nakoľko ide o informáciu a nie sú ukladané úlohy jednotlivým členom vlády.